1. pielikums
(08.07.2026. iepirkuma komisijas
 sēdes protokolam Nr. 3)

	Nr.
p. k.
	Piegādātāja jautājums
	Sniegtā atbilde

	1.
	Iepazīstoties ar iepirkuma nolikumu, vēlamies vērst uzmanību uz Nolikuma 4.6. punktā ietverto prasību pretendentu tehniskajām un profesionālajām spējām, kas nosaka:
“.. iepriekšējo 3 (trīs) gadu laikā līdz piedāvājumu iesniegšanas dienai jābūt pieredzei vismaz 1 (viena) līdzīga rakstura darbu līguma izpildē, kas atbilst šādam nosacījumam: līguma ietvaros veiktie darbi – ierīkotā basketbola laukuma segums atbilst EN 14877 vai ekvivalenta šī standarta prasībām."
Vēlamies norādīt, ka specifiska sporta laukumu seguma ierīkošana atbilstoši EN 14877 standartam ir augsti specializēti būvdarbi, kas netiek veikti ikdienišķos vispārējos būvniecības projektos. Prasība pēc tik specifiskas pieredzes salīdzinoši īsā laika periodā – pēdējo 3 (trīs) gadu laikā – var nepamatoti ierobežot potenciālo pretendentu loku, kuriem ir nepieciešamās kompetences un tehnoloģiskais nodrošinājums, bet kuru pieredze (piemēram, kvalitatīvi izpildīts analogas sarežģītības līgums) ir gūta pirms 4 vai 5 gadiem.
Saskaņā ar Publisko iepirkumu likuma regulējumu, būvdarbu līgumu gadījumā pasūtītājs ir tiesīgs noteikt pretendentu profesionālās pieredzes periodu līdz pat 5 (pieciem) gadiem. Pieredzes termiņa pagarināšana tiešā veidā veicinātu brīvu pretendentu konkurenci un vienlīdzīgu attieksmi, kā arī sniegtu Pasūtītājam iespēju saņemt vairāk saimnieciski izdevīgu piedāvājumu, vienlaikus nekādā veidā nepasliktinot izpildāmo darbu kvalitātes prasības.
Ņemot vērā iepriekš minēto, lūdzam Pasūtītāju izvērtēt iespēju veikt grozījumus Nolikuma 4.6. punktā, pagarinot pieredzes gūšanas laika periodu no 3 (trīs) uz 5 (pieciem) gadiem, un izteikt Nolikuma 4.6. šādā punktu (vai ekvivalentā) redakcijā:
"4.6. Pretendentam Nolikuma prasībām, iepriekšējo 5 (piecu) gadu laikā līdz piedāvājumu iesniegšanas dienai jābūt pieredzei vismaz 1 (viena) līdzīga rakstura darbu līguma izpildē, kas atbilst šādam nosacījumam: līguma ietvaros veiktie darbi – ierīkotā basketbola laukuma segums atbilst EN 14877 vai ekvivalenta šī standarta prasībām."
	Pasūtītājs ir iepazinies un izvērtējis Piegādātāja iesniegto jautājumu par Nolikuma 4.6. punktā noteiktās prasības grozīšanu, pagarinot pretendenta pieredzes vērtēšanas periodu no 3 (trīs) uz 5 (pieciem) gadiem.

Informējam, ka saskaņā ar Publisko iepirkumu likuma 46. panta trešo daļu būvdarbu iepirkumos pasūtītājs var ņemt vērā informāciju par galvenajiem veiktajiem būvdarbiem pēdējo piecu gadu laikā, ja tas ir nepieciešams, lai nodrošinātu atbilstošu konkurences līmeni. Minētā norma dod pasūtītājam tiesības, nevis pienākumu noteikt piecu gadu periodu.

Izvērtējot konkrētā iepirkuma priekšmetu, tā apjomu un specifiku, Pasūtītājs secina, ka nav pamata pagarināt pieredzes vērtēšanas periodu līdz pieciem gadiem. Iepirkuma priekšmets nav tik apjomīgs vai sarežģīts, lai būtu nepieciešams piemērot Publisko iepirkumu likuma 46. panta trešajā daļā paredzēto iespēju paplašināt vērtējamo periodu līdz pieciem gadiem konkurences nodrošināšanas nolūkā.

Pasūtītāja ieskatā prasība par vismaz viena līdzīga būvdarbu līguma izpildi iepriekšējo 3 (trīs) gadu laikā ir samērīga ar iepirkuma priekšmetu, objektīvi pamatota un pietiekama, lai pārliecinātos par pretendenta aktuālu profesionālo pieredzi un spēju kvalitatīvi izpildīt līgumu. Vienlaikus Pasūtītājam nav konstatēti apstākļi, kas liecinātu, ka noteiktais trīs gadu periods nepamatoti ierobežotu konkurenci.

Līdz ar to Nolikuma 4.6. punkts netiks grozīts un prasība par pretendenta pieredzi iepriekšējo 3 (trīs) gadu laikā paliek spēkā.

